L’Ajuntament de Burjassot rep als 29 alumnes en pràctiques del programa La Dipu et beca
2025-07-24

Aquest matí de dilluns, 29 estudiants han començat el seu període de pràctiques de formació en diferents departaments i àrees de l’Ajuntament de Burjassot, tots ells adscrits al programa La Dipu et beca, impulsat anualment per la Diputació de València.

En el seu primer dia, tots ells han sigut rebuts en el Saló de Plens del Consistori, per l’alcalde del municipi, Rafa García, així com per part de diferents regidors de l’Equip de govern, responsables de les àrees on els 29 estudiants desenvoluparan el seu període formatiu. Serveis Socials, Informàtica, Cultura i Joventut, treball social, Brigada Municipal o administració de l’Ajuntament són algunes de les àrees municipals que, durant els mesos de l’estiu, rebran el treball i el talent d’aquests estudiants.

A partir de demà, després d’aquesta jornada de benvinguda i presentació per part de tutors i responsables d’àrea, aquestes 29 persones començaran la seua trajectòria formativa en l’administració local on, durant unes setmanes, adquiriran una valuosa experiència per al seu futur laboral.